钦定古今图书集成/理学汇编/文学典/第005卷 > 宋祁笔记 > 《文章须自名家》
## 钦定古今图书集成/理学汇编/文学典/第005卷 > 宋祁笔记 > 《文章须自名家》

“余少为学，本无师友，家苦贫无书，习作诗赋，未始在
志立名于当世也。愿计粟米养亲，绍家阀耳。”年二十
四，而以文投故宰相夏公，公奇之，以为必取甲科，吾
亦不知果是。欤。天圣甲子，从乡贡，试礼部，故龙图学
士刘公叹所试辞赋大称之，朝以为诸生冠。吾始重
自淬砺，力于学，模写有名士文章，诸儒颇称以为是。
年过五十，被诏作《唐书》，精思十馀年，尽见前世诸著，
乃悟文章之难也。虽悟于心，又求之古人，始得其崖
略。因取视五十以前所为文，赧然汗下，知未尝得作
者籓篱，而所效皆糟粕刍狗矣。夫文章必自名一家，
然后可以传不朽。若体规画圆，准方作矩，终为人之
臣仆。古人讥屋下作屋，信然。陆机曰：“谢朝花于已披，
启夕秀于未振。”韩愈曰：“惟陈言之务，去此乃为文之
要。”《五经》皆不同体。孔子没后，百家奋兴，类不相沿。是
前人皆得此旨。呜呼！吾亦悟之晚矣。虽然，若天假吾
年，犹冀老而成云。